text: Færre unge smittes med klamydia
  04 september 2013 kl. 08.18
  Antallet af unge smittet med kønssygdommen klamydia falder på landsplan - også i Region Syddanmark.
  I den jyske del af Region Syddanmark er antallet af klamydia-smittede faldet med 12 procent, mens det på Fyn er steget med næsten seks procent.
  Det viser nye tal fra Statens Serum Institut.
  Der bliver færre og færre unge smittet med klamydia i Syddanmark. Det viser nye tal fra Statens Serum Institut. I 2011 blev der fundet 4.665 smittede i aldersgruppen 15-29 år. I 2012 var det tal faldet til 4.446 smittede unge. Dermed er tallene faldet for andet år i træk.
  Antallet af klamydiasmittede falder også på landsplan.
   
  
  Ruller kondom-kampagne ud
  - Det går i den rigtige retning. Men der er stadig mange smittede, og derfor er det vigtigt at beskytte sig og huske kondomet. Ikke mindst fordi man kan være smittet uden symptomer og uden at vide det, siger special­konsulent i Sundhedsstyrelsen, Niels Sandø.
  Ca. 26.000 danskere blev i 2012 testet positive for klamydia. Af dem var ca. 17.800 unge i alderen 15-24 år. Men Sundhedsstyrelsen regner med, at i alt ca. 50.000 danskere er smittet med klamydia.
  Sundhedsstyrelsens årlige oplysningskampagne Kun Med Kondom ruller ud over Danmark fra den 9. september og to uger frem. Kampagnen retter sig mod unge i alderen 16-25 år og kører på tv og Facebook.
   
   
   
  Fakta om klamydia
  FAKTA OM KLAMYDIASMITTE
  Nationalt: Sundhedsstyrelsen vurderer, at i alt ca. 50.000 danskere på landsplan er smittet med klamydia. I 2009 blev næsten 30.000 personer testet positive for klamydia. I 2011 faldt tallet til 26.617 personer. I 2012 faldt tallet igen til 26.385.Region Syddanmark: Der blev i 2011 fundet 4.665 unge i aldersgruppen 15-24 år smittede med klamydia. I 2012 blev der fundet 4.446. I Region Syddanmark/Sønderjylland er antallet af klamydiasmittede faldet med 12,01 procent.I Region Syddanmark/Fyn er antallet af klamydiasmittede steget med 5,87 procent.I Region Midtjylland/øst er antallet af klamydiasmittede faldet med 4,66 procent.I Region Midtjylland/vest er antallet af klamydiasmittede faldet med 1,02 procent.
  
  